**KORRALDUS**

**Õhusaasteloa muutmine**

**I ASJAOLUD**

Osaühing Merinvest (registrikood 10129628, aadress Merinvesti, Mullutu küla, Saaremaa vald, Saare maakond 93835) (edaspidi ka käitaja) esitas 16.10.2018 Keskkonnaametile (edaspidi ka loa andja) õhusaasteloa nr L.ÕV/322907 muutmise taotluse ja selle lisaks oleva lubatud heitkoguste projekti (edaspidi LHK projekt). Taotlus registreeriti Keskkonnaameti dokumendihaldussüsteemis 16.10.2018 nr 15-2/18/16907. Õhusaasteluba nr L.ÕV/322907 on käitajale väljastatud Saare maakonnas Saaremaa vallas Mullutu külas Merinvesti kinnistul (katastriüksus 34801:006:0499) paiknevatest heiteallikatest saasteainete välisõhku väljutamiseks. Õhusaasteloal nr L.ÕV/322907 on tähtajatu kehtivusaeg.

Käitaja taotleb õhusaasteloa muutmist seoses oluliste muudatustega käitise heiteallikate arvus (käitise neljale tootmishoonele on lisandunud kaks uut tootmishoonet), heiteallikate paiknemises ja heiteallikatest väljuvate gaaside parameetrites. Muutunud on ka vormide mehaaniliseks puhastamiseks kasutatav tehnoloogia. Vormide puhastamiseks kasutatakse liiva (puhastamine liivapritsiga) asemel plastgraanuleid (graanulpuhastid). Kui liivapritsi kasutamisel eraldus peale heite puhastamist kottfiltrites välisõhku osakesi 92 kg/a, siis graanulpuhastitest eraldub osakesi välisõhku alla 0,5 kg/a. Osaliselt on muutunud ja täienenud kasutatavate kemikaalide nomenklatuur. Käitisest välisõhku heidetavate lenduvate orgaaniliste ühendite taotletav summaarne aastane piirkogus oluliselt muutunud ei ole.

Käitaja põhitegevusalaks on kummidetailide tootmine (EMTAK kood 22199). Käitise tootmisterritooriumil asub 15 heiteallikat (neist 7 koondheiteallikat). Kummidetailide valmistamisel ning detailide ja vormide puhastamisel kasutatakse erinevaid kemikaale kokku kuni 3,714 tonni aastas, millest eraldub välisõhku kokku kuni 1,48 tonni erinevaid saasteaineid nagu ammoniaak, 2-propanool, tolueen, etanool, atsetoon ja summaarsed mittemetaansed lenduvad orgaanilised ühendid (NMVOC). Viimane esindab saasteainete gruppi, millele ei ole kehtestatud saastatuse taseme piirväärtusi atmosfääriõhu kaitse seaduse mõistes: 2- metüülpropaan-2-ol, propaan-1,2-diol, tööstusbensiin, butaan, isobutaan, propaan, 2- butoksü-etanool, limonen, etanoolamiin, n-butanool, raskbensiin ja n-butüülatsetaat. Vähesel määral eraldub lenduvaid orgaanilisi ühendeid ka toorkummi vulkaniseerimisel ja pressimisel (aastas kuni 0,214 tonni).

Alates 2017. aastast on muutunud saasteainete kajastamise kord loal. Õhusaasteluba nr L.ÕV/322907 väljastati käitajale Keskkonnaameti poolt 10.07.2013 välisõhu kaitse seaduse alusel. 01.01.2017 hakkas kehtima atmosfääriõhu kaitse seadus (edaspidi AÕKS) koos alamaktidega. Lähtuvalt keskkonnaministri 27.12.2016 määruse nr 74 (edaspidi määrus nr 74)„Õhusaasteloa taotlusele ja lubatud heitkoguse projektile esitatavad täpsustavad nõuded, loa taotluse ja loa vormid“ § 8 lõikest 1 esitatakse LHK projektis andmed saasteainete heitkoguste kohta, millele on kehtestatud õhukvaliteedi piirväärtus, eraldi vastavalt keskkonnaministri 27.12.2016 määrusele nr 75 (edaspidi määrus nr 75) „Õhukvaliteedi piir- ja sihtväärtused, õhukvaliteedi muud piirnormid ning õhukvaliteedi hindamispiirid“. Lenduvad orgaanilised ühendid, millele ei ole määrusega nr 75 piirväärtusi kehtestatud, esitatakse õhusaasteloal määruse nr 74 § 8 lõike 2 kohaselt summaarsete lenduvate orgaaniliste ühenditena (NMVOC).

Käitis paikneb 100% tootmismaal. Tootmisterritooriumi ümbritsevad maatulundusmaad ja läänes transpordimaa. Lähimad elamud paiknevad käitise tootmisterritooriumi piirist *ca* 22 m kaugusel lääne suunas, *ca* 36 m kaugusel lõuna suunas ja *ca* 110 m kaugusel loode suunas. Lähimaks samalaadseks heiteallikaks on Osaühing MUVOR jahi- ja kaatrimudelite tehas (registrikood 11101980) (õhusaasteluba nr L.ÕV/321876), mis asub käitisest põhja suunas *ca* 670 m kaugusel. Käitis ei asu kaitse- ega hoiualal, Natura 2000 linnu- ega loodusalal. Käitise lähiümbrusesse ei jää kaitstavaid loodus- ega üksikobjekte. Käitisest *ca* 390 m kaugusele lääne-edela suunas jääb Mullutu-Loode hoiuala piir.

Loa andja kontrollis esitatud õhusaasteloa muutmise taotluse ja LHK projekti sisu vastavust keskkonnaministri määruses nr 74 esitatud nõuetele. Keskkonnaamet nõustus esitatud taotlusega ja teavitas käitajat 23.10.2018 kirjaga nr 15-2/18/16907-2 õhusaasteloa muutmise taotluse menetluse algatamisest.

Keskkonnaseadustiku üldosa seaduse (edaspidi KeÜS) § 47 lõike 2 alusel avalikustab Keskkonnaamet teate õhusaasteloa taotluse menetlusse võtmise kohta ametlikus väljaandes Ametlikud Teadaanded (www.ametlikudteadaanded.ee) ja kohalikus või maakondlikus ajalehes. Teate võib jätta kohalikus või maakondlikus ajalehes avaldamata, kui kavandastud tegevusega kaasnev keskkonnahäiring või keskkonnarisk on nii väike, et selle vastu puudub piisav avalik huvi. KeÜS § 46 lõike 1 kohaselt teavitab loa andja keskkonnaloa taotluse esitamisest isikut, kelle õigusi keskkonnaloa andmisega või selle andmisest keeldumisega võidakse rikkuda või kelle kohustusi puudutada, sh kavandatava tegevuse asukoha kinnisasjaga piirneva kinnisasja omanikku. Sama paragrahvi lõike 1 kohaselt võib keskkonnaloa andja jätta kavandatud tegevuse asukoha kinnisasjaga piirneva kinnisasja omaniku teavitamata, kui kavandataval tegevusel on väheoluline mõju.

LHK projekti kohaselt ei ole 2-propanooli ja etanooli kontsentratsioon välisõhus väljaspool käitise tootmisterritooriumi piiri oluliselt muutunud, jäädes alla 20% vastava saasteaine õhukvaliteedi ühe ja 24 tunni keskmisest piirväärtusest. Uute saasteainete tolueeni ja atsetooni ühe tunni keskmine kontsentratsioon võib lähimate elamute juures küündida vastavalt kuni 55 µg/m3 ja 103 µg/m3, mis jääb mõlemal saasteainel alla 30% vastava saasteaine õhukvaliteedi ühe tunni keskmisest piirväärtusest. Seega, kuna käitises toimunud muudatuste tagajärjel ei ole välisõhu kvaliteet oluliselt halvenenud, käitises puuduvad olulised müraallikad ja käitis ei põhjusta lõhnahäiringut ning eeldatavalt puudub kavandatava tegevuse vastu muu oluline avalik huvi, siis jättis Keskkonnaamet teate õhusaasteloa taotluse menetlusse võtmise kohta kohalikus või maakondlikus ajalehes avaldamata ning kavandatava tegevuse asukoha kinnisasjaga piirneva kinnisasja omanikud teavitamata. Keskkonnaamet avaldas õhusaasteloa muutmise taotluse menetlusse võtmise teate ametlikus väljaandes Ametlikud Teadaanded 25.10.2018.

Arvestades asjaolu, et avalikkusel peab olema haldusmenetluse seaduse (edaspidi HMS) § 49 lõike 2 ja KeÜS § 47 lõike 2 kohaselt võimalus taotlusega tutvuda vähemalt kaks nädalat, määras Keskkonnaamet taotlusele ettepanekute ja/või vastuväidete esitamise ajaks kaks nädalat taotluse kättesaamisest arvates. Ettepanekuid ja/või vastuväiteid ei laekunud*.*

Keskkonnaamet edastas 09.10.2018 kirjaga nr 15-2/18/14900-6 tulenevalt KeÜS § 43 lõikest 1 õhusaasteloa taotluse Saaremaa Vallavalitsusele arvamuse saamiseks seoses menetletava loaga. Kohalikul omavalitsusel on tulenevalt KeÜS § 43 lõikest 2 õigus esitada kirjalikult arvamus õhusaasteloa taotluse kohta ühe kuu jooksul taotluse saamisest arvates. Ühtlasi informeeris Keskkonnaamet Saremaa Vallavalitsust, et kui Saaremaa Vallavalitsus oma arvamust määratud tähtajaks esitanud ei ole või palunud määratud tähtaega pikendada, võib Keskkonnaamet vastavalt HMS § 16 lõikele 2 lahendada ülalnimetatud saasteloa taotluse ilma Saaremaa Vallavalitsuse arvamuseta. Saaremaa Vallavalitsus oma arvamust ei esitanud.

KeÜS § 47 lõigete 2 ja 6 alusel avalikustab Keskkonnaamet teate õhusaasteloa andmise eelnõu valmimise kohta ametlikus väljaandes Ametlikud Teadaanded ja kohalikus või maakondlikus ajalehes. Sellest lähtuvalt avaldas Keskkonnaamet XX.12.2018 õhusaasteloa andmise eelnõu valmimise kohta teate ametlikus väljaandes Ametlikud Teadaanded. Kohalikus või maakondlikus ajalehes teadet ei avaldatud, kuna kavandatud tegevusega kaasnev keskkonnahäiring või keskkonnarisk on nii väike, et selle vastu puudub piisav avalik huvi.

Arvestades asjaolu, et avalikkusel peab olema HMS § 49 lõike 2 ja KeÜS § 47 lõike 2 kohaselt võimalus eelnõuga tutvuda vähemalt kaks nädalat, määras Keskkonnaamet eelnõule ettepanekute ja/või vastuväidete esitamise ajaks kaks nädalat taotluse kättesaamisest arvates. Ettepanekuid ja/või vastuväiteid *laekus/ei laekunud.*

Vastavalt HMS § 11 ja § 40 lõikele 1 peab loa andja andma enne haldusakti väljastamist menetlusosalistele võimaluse esitada kirjalikus, suulises või muus sobivas vormis asja kohta oma arvamus ja vastuväited. Keskkonnaamet küsis XX.12.2018 kirjaga nr 15-2/18/16907-X käitajalt ja kohalikult omavalitsuselt arvamust ja vastuväiteid käesolevale õhusaasteloa eelnõule kahe nädala jooksul eelnõu kättesaamisest arvates. Ettepanekuid ja/või vastuväiteid *laekus/ei laekunud*.

**II KAALUTLUSED**

AÕKS § 89 kohaselt annab õhusaasteloa Keskkonnaamet. AÕKS § 2 kohaselt kohaldatakse õhusaasteloa taotluse menetlusele KeÜS 5. peatüki ja HMS sätteid, arvestades AÕKS-is sätestatud erisusi.

Käitajale on õhusaasteluba vajalik tulenevalt keskkonnaministri 14.12.2016 määruse nr 67 (edaspidi määrus nr 67) „Tegevuse künnisvõimsused ja saasteainete heidete künniskogused, millest alates on käitise tegevuse jaoks nõutav õhusaasteluba“ §-st 2. Määruse nr 67 § 2 kohaselt on õhusaasteluba nõutav, kui käitise kõikidest ühel tootmisterritooriumil asuvatest heiteallikatest väljutatakse saasteaineid koguses, mis ületab määruse lisas nimetatud künniskogust. Käitaja poolt taotletav välisõhku väljutatav lenduvate orgaaniliste ühendite aastane heitkogus on 1,624 tonni. Lenduvate orgaaniliste ühendite künniskogus on määruse nr 67 lisa kohaselt 0,5 tonni aastas.

AÕKS § 91 lõike 2 punkt 3 ja § 98 lõike 1 punkt 3 sätestab, et õhusaasteloa taotlusele ja LHK projekti ning õhusaasteloale tuleb kanda kõigist käitise tootmisterritooriumil paiknevatest heiteallikatest kokku iga väljutatava saasteaine nimetus ja andmed summaarse lubatud heitkoguse kohta tonnides kalendriaastas või vajaduse korral lühemas ajaühikus, kui saasteaine heitkogus on aastas vähemalt üks kilogramm. Kuna osakeste heitkogus jääb aastas alla 0,5 kg, siis õhusaasteloale osakeste heitkoguseid ei kanta.

Lahustitest ja lahusteid sisaldavatest valmististest välisõhku heidetud saasteainete heitkoguste hindamisel on kasutatud Keskkonnaagentuuri poolt koostatud metoodikat „Metoodika lenduvate orgaaniliste ühendite (LOÜ) sisalduse arvutamiseks kasutatavates kemikaalides ning väljuvates gaasides näidete ja kommentaaridega“, mis on kinnitatud 16.04.2013 Keskkonnaministeeriumi kirjaga nr 12-3/13/3094-2.

Loa andja kontrollis õhusaasteloa taotluse ja LHK projekti vastavust määruses nr 75 sätestatud õhukvaliteedi piirväärtustele. AÕKS § 94 lõike 2 kohaselt ei tohi kõigist käitise tootmisterritooriumil paiknevatest heiteallikatest kokku iga välisõhku väljutatava saasteaine maksimaalne hetkeline heitkogus summaarselt ületada väärtust, mis võib põhjustada määruses nr 75 nimetatud õhukvaliteedi piirnormi ületamist väljaspool käitise tootmisterritooriumi. AÕKS § 10 lõike 3 kohaselt eeldatakse õhukvaliteedi piirvääruse ületamise korral olulise keskkonnahäiringu tekkimist. LHK projektis hinnati õhukvaliteedi taset arvutuslikult. Saasteainete hajumise arvutusliku hindamise tulemused näitasid, et käitaja tegevusega ei ületata ühegi saasteaine osas väljaspool käitise tootmisterritooriumi piiri õhukvaliteedi piirväärtusi.

AÕKS § 92 lõige 3 sätestab, et iga saasteaine hajumise arvutuslikul hindamisel võetakse arvesse kõik käitise tootmisterritooriumil paiknevad heiteallikad ja kõik õhusaasteluba, keskkonnakompleksluba või registreeringut omavad heiteallikad, mis jäävad saasteainete hajumise arvutuslikuks hindamiseks kasutatava arvutusprogrammi hindamise piirkonda. Käitise hajuvusarvutuse piirkonnas 500 m raadiuses käitise heiteallikatest puuduvad õhusaasteluba, keskkonnakompleksluba või registreeringut omavad heiteallikad. LHK projekti kohaselt võib 2-propanooli õhukvaliteedi tase väljaspool käitise tootmisterritooriumi küündida kuni 102 µg/m3, mis moodustab 20% 2- propanoolile kehtestatud õhukvaliteedi ühe tunni keskmisest piirväärtusest 500 µg/m3. 2- propanooli 24 tunni keskmine õhukvaliteedi tase võib väljaspool käitise tootmisterritooriumi küündida kuni 9 µg/m3, mis moodustab 2% 2- propanoolile kehtestatud õhukvaliteedi 24 tunni keskmisest piirväärtusest 500 µg/m3. Tolueeni õhukvaliteedi tase võib tootmisterritooriumi piiril küündida kuni 199 µg/m3, mis moodustab 99,5% tolueenile kehtestatud õhukvaliteedi ühe tunni keskmisest piirväärtusest 200 µg/m3. Tolueeni 24 tunni keskmine õhukvaliteedi tase võib käitise tootmisterritooriumi piiril küündida kuni 27 µg/m3, mis moodustab 13,5% tolueenile kehtestatud õhukvaliteedi 24 tunni keskmisest piirväärtusest 200 µg/m3. Atsetooni õhukvaliteedi tase võib tootmisterritooriumi piiril küündida kuni 260 µg/m3, mis moodustab 74% atsetoonile kehtestatud õhukvaliteedi ühe tunni keskmisest piirväärtusest 350 µg/m3. Atsetooni 24 tunni keskmine õhukvaliteedi tase võib käitise tootmisterritooriumi piiril küündida kuni 36 µg/m3, mis moodustab 10% tolueenile kehtestatud õhukvaliteedi 24 tunni keskmisest piirväärtusest 350 µg/m3.

AÕKS § 101 lõige 1 punkti 5 kohaselt peab õhusaasteloa omaja kontrollima heiteallikast väljuvate gaaside koostist ja saasteainete heitkoguste suurust ning nende vastavust õhusaasteloas sätestatule. Võttes arvesse, et 2-propanooli ja etanooli kontsentratsioonid välisõhus väljaspool käitise tootmisterritooriumi piiri on madalad, jäädes alla 20% vastava saasteaine õhukvaliteedi ühe ja 24 tunni keskmisest piirväärtusest ning tolueeni ja atsetooni ühe tunni keskmine kontsentratsioon jääb lähimate elamute juures madlaks (vastavalt kuni 55 µg/m3 ja 103 µg/m3), jäädes mõlemal saasteainel alla 30% vastava saasteaine õhukvaliteedi ühe tunni keskmisest piirväärtusest, siis ei pea Keskkonnaamet vajalikuks saasteainete heitkoguste täpsustamist otseste mõõtmiste teel. Kaebuste korral jätab loa andja endale õiguse vajadusel lisada loasse täiendavaid tingimusi ja nõuda täiendavate leevendavate meetmete kasutamist heite vähendamiseks.

Määruse nr 74 § 14 kohaselt esitatakse LHK projektis andmed käitise tegevusega kaasneva võimaliku lõhnaaine esinemise kohta, mis võib põhjustada lõhnaaine häiringutaseme ületamise.

Lahustit sisaldavate kemikaalide kasutamisega võib kaasneda lõhnahäiring. Käitise kemikaalides sisalduvad peamised lõhnaained on LHK projekti kohaselt 2- propanool, tolueen, atsetoon ja etanool. Lisaks kasutatakse valmistisi, milles sisalduvad ühendid on iseloomustatud summaarsete mittemetaansete lenduvate orgaaniliste ühenditena. Modelleerimise tulemusena leiti LHK projektis, et ühegi lõhnaaine korral ei ületata lõhnaaine esinemise häiringutaset 15% aasta lõhnatundidest. Arvestades käitise tegevuse iseloomu ja saasteainete kontsentratsioone, siis ei saa välistada, et saasteainete ebasoodsate hajumistingimuste korral võib käitise vahetus läheduses tekkida lühiajaliselt soovimatu lõhnahäiring. Samas võib lõhnahäiringu lühiajalist esinemist lähimate elamute juures lugeda väikese tõenäosusega sündmuseks. Lõhnakaebuste korral jätab loa andja endale õiguse vajadusel lisada loasse täiendavaid tingimusi ja nõuda täiendavate leevendavate meetmete rakendamist heite vähendamiseks.

Määruse nr 74 § 15 kohaselt tuleb LHK projektis anda müra võimaliku esinemise hinnang, milles esitatakse andmed müraallikate kohta, mis võivad põhjustada normtaseme ületamist. Käitise tegevusega kaasneb müra, kuid kõik suuremad müra tekitavad statsionaarsed seadmed on paigutataud hoonetesse. Peamised müra tekitavad välised allikad on ventilatsiooniseadmed ja transporditööd. Müra mõju vähendamiseks jälgitakse, et kõik mürarikkad tööd (sh transporditööd) teostataks päevasel ajal ja ainult tööpäevadel. Käitise tegevus ei põhjusta hinnanguliselt ümbruskonnas müra normväärtuste ületamist.

Käitaja tegevus ei kuulu keskkonnamõju hindamise ja keskkonnajuhtimissüsteemi seaduse (edaspidi KeJHS) § 6 lõikes 1 nimetatud olulise keskkonnamõjuga tegevuste hulka, mille korral tuleb KeJHS § 3 kohaselt keskkonnamõju hinnata. Vabariigi Valitsuse 29.08.2005 määruse nr 224 “Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu1” § 15 lõike 1 kohaselt kaalutakse keskkonnamõju hindamise algatamist selliste tegevuste korral, kus toimub ainete, esemete või toodete pinnatöötlus orgaaniliste lahustite kasutamisega, näiteks viimistlemine, trükkimine, katmine, rasvaärastus, veekindluse tagamine, kruntimine, värvimine, puhastamine või impregneerimine, kui orgaaniliste lahustite kulu on üle 50 tonni aastas või üle 150 kg ööpäevas. Osaühing Merinvest käitises on orgaaniliste lahustite kulu kuni 1,48 tonni aastas. Kuna käitise orgaaniliste lahustite kasutus jääb alla eespool nimetatud künnise ning heiteallikatest välisõhku väljutatavate saasteainete koostis ja kogused vastavad kehtivatele normatiividele ning õhukvaliteedi piirväärtusi ei ületata, käitise tegevus ei põhjusta LHK projekti kohaselt lõhna- ega mürahäiringuid ning käitise tegevusega kaasneb eeldatavalt väheoluline negatiivne keskkonnamõju, siis keskkonnamõju hindamise vajalikkuse eelhinnangu andmist õhusaasteloa muutmise taotlusele vajalikuks ei peetud ja keskkonnamõju hindamist ei algatanud.

Keskkonnaamet vaatas loa muutmise käigus üle õhusaasteloas nr L.ÕV/322907 olevad eritingimused ja on seisukohal, et õigusaktides sätestatud otsekohalduvaid nõudeid ei ole otstarbekas õhusaasteloale kanda. Õhusaasteloa muutmise käigus eemaldab Keskkonnaamet õhusaasteloa nr L.ÕV/322907 punktis 8 „Saasteainete heitkoguste ja ja välisõhu kvaliteedi seire, saasteainete heitkoguste vähendamise tegevuskava koostamise ja muud eritingimused“ esitatud saasteloa nõuded ja tingimused nr 8.1-8.8, kuna seadusest tulenevad otsekohalduvad nõuded rakenduvad õhusaasteloa omajale olenemata sellest, kas neid kajastatakse loal.

Käesoleva otsusega muudetav õhusaasteluba nr L.ÕV/322907 annab käitajale õiguse Saare maakonnas Saaremaa vallas Mullutu külas Merinvesti kinnistul (katastriüksus34801:006:0499) paiknevas Mullutu tootmiskompleksis kummitoodete tootmiseks ja aastas 3,714 tonni orgaaniliste lahustite kasutamiseks. Loaga kehtestatakse heiteallikatele saasteainete aastased ja hetkelised heitkogused.

**III OTSUSTUS**

Lähtudes eeltoodust, käitaja taotlusest ja tuginedes atmosfääriõhu kaitse seaduse § 89 ja § 98, keskkonnaseadustiku üldosa seaduse § 59 lõikele 4 ning Keskkonnaameti peadirektori 05.03.2018 käskkirja nr 1-1/18/118 “Looduskaitse osakonna, metsaosakonna ja regioonide põhimääruste kinnitamine” lisa 4 „Keskkonnaameti Lääne regiooni põhimäärus“ punktidele 2.1 ja 3.5.8 **otsustan:**

1. Muuta Osaühing Merinvest (registrikood 10129628) õhusaasteluba nr L.ÕV/322907 järgnevalt:
   1. Lisada õhusaasteloa tabelisse 5 „Välisõhku väljutatavate saasteainete loetelu ja nende lubatud heitkogused aastas“ ammoniaagi, tolueeni ja atsetooni lubatud heitkogused aastas. Alates 01.01.2019 võib õhusaasteloa kohaselt välisõhku heita ammoniaaki 0,007 t/a, tolueeni 0,054 t/a ja atsetooni 0,077 t/a.
   2. Korrigeerida alates 01.01.2019 õhusaasteloa tabelis 5 „Välisõhku väljutatavate saasteainete loetelu ja nende lubatud heitkogused aastas“ 2-propanooli ja etanooli lubatud heitkoguseid aastas: vähendada 2-propanooli lubatud aastast heitkogust 0,18 tonnilt 0,096 tonnile ja etanooli lubatud aastast heitkogust 0,373 tonnilt 0,27 tonnile.
   3. Eemaldada alates 01.01.2019 õhusaasteloa tabelist 5 „Välisõhku väljutatavate saasteainete loetelu ja nende lubatud heitkogused aastas“ andmed osakeste, summaarselt (PM-sum) loaga lubatud aastane heitkogus.
   4. Eemaldada õhusaasteloa tabelist 5 „Välisõhku väljutatavate saasteainete loetelu ja nende lubatud heitkogused aastas“ saasteainete grupp nimetusega „alifaatsed süsivesinikud“ ja lisada selle asemel saasteainete grupp nimetusega „mittemetaansed lenduvad orgaanilised ühendid (NMVOC)“. NMVOC lubatud heitkogus on alates 01.01.2019 1,193 t/a.
   5. Eemaldada õhusaasteloa tabelist 6 „Välisõhku väljutatavate saasteainete lubatud hetkelised heitkogused (g/s) heiteallikate kaupa“ heiteallikad nr 6 ja 11 (Valuvormide puhastamine liivapritsiga) ja andmed osakeste, summaarselt (PM-sum) loaga lubatud hetkeliste heitkoguste kohta.
   6. Eemaldada õhusaasteloa tabelis 7 „Saasteainete püüdeseadmed ja nende efektiivsuse kontrollimise sagedus“ liivapritside tekstiilfiltrite (heiteallikad nr 6 ja 11) andmed.
   7. Lisada õhusaasteloa tabrlisse 6 „Välisõhku väljutatavate saasteainete lubatud hetkelised heitkogused (g/s) heiteallikate kaupa“ uued heiteallikad nr VK-2 – üldventilatsioon (koondallikas), PV-2 – toorkummi pressid ja üldventilatsioon, J-2 – kummidetailide järelkuumutus, VK-3 – üldventilatsioon (koondallikas), V-1 – üldventilatsioon ja JK-1 – kummidetailide järelkuumutus (koondallikas) ning andmed 2-propanooli, tolueeni, atsetooni, etanooli, ammoniaagi ja NMVOC hetkeliste heitkoguste kohta heiteallikate kaupa.
   8. Määrata õhusaasteloa tabrlis 6 „Välisõhku väljutatavate saasteainete lubatud hetkelised heitkogused (g/s) heiteallikate kaupa“ heiteallikate nr VK-1 – üldventilatsioon (koondallikas), PV-1 – toorkummi pressimine ja üldventilatsioon, J-1 – kummidetailide järelkuumutamine, PV-3 – toorkummi pressimine ja üldventilatsioon, VK-4 – üldventilatsioon (koondallikas), VK-5 – vormide pesu (koondallikas), P-1 – toorkummi pressimine, V-2 – üldventilatsioon ja JK-2 – kummidetailide järelkuumutamine (koondallikas) 2-propanooli, tolueeni, atsetooni, etanooli, ammoniaagi ja NMVOC loaga lubatud hetkelised heitkogused heiteallikate kaupa.
   9. Eemaldada õhusaasteloa eritingimused nr 8.1-8.8.
2. Vormistada õhusaasteluba nr L.ÕV/322907 ümber vastavalt keskkonnaministri 27.12.2016 määruse nr 74 „Õhusaasteloa taotlusele ja lubatud heitkoguste projektile esitatavad täpsustatud nõuded, loa taotluse ja loa vormid“ nõuetele.
3. Avalikustada Osaühing Merinvest õhusaasteloa nr L.ÕV/322907 muutmine ametlikus väljaandes Ametlikud Teadaanded
4. Teha käesolev korraldus teatavaks Osaühingule Merinvest, Saaremaa Vallavalitsusele ja Keskkonnainspektsioonile.
5. Teha õhusaasteluba nr L.ÕV/322907 kättesaadavaks Keskkonnaameti keskkonnateenuste portaalis (https://eteenus.keskkonnaamet.ee/).
6. Käesolev korraldus jõustub teatavakstegemisest.

Käesolevat korraldust on võimalik vaidlustada 30 päeva jooksul korralduse teatavaks tegemisest arvates, esitades vaide korralduse andjale haldusmenetluse seaduses sätestatud korras või kaebuse halduskohtusse halduskohtumenetluse seadustikus sätestatud korras.

Sulev Vare

juhataja

Lääne regioon

Saata: Osaühing Merinvest, Saaremaa Vallavalitsus, Keskkonnainspektsioon

Liia Krumm

välisõhuspetsialist

Lääne regioon